作者:周密
標題:疏影
內容:冰條木葉。又橫斜照水，一花初發。素壁秋屏，招得芳魂，彷佛玉容明滅。疏疏滿地珊湖冷，全誤卻、撲花幽蝶。甚美人、忽到窗前，鏡裡好春難折。閒想孤山舊事，浸清漪、倒映千樹殘雪。暗裡東風，可慣無情，攪碎一簾香月。輕妝誰寫崔徽面，認隱約、煙綃重疊。記夢迴，紙帳殘燈，瘦倚數枝清絕。